Bremen musiker

Fabula bay bratas Grimm

Un man hev Asla. Duran mucho yar Asla sin stopi porti-te sakes a melidom, bat nau suy forsa es pa fin, ta godi fo gunsa oltaim meno. Dan suy masta begin dumi, komo stopi spendi furaja fo ta. Bat Asla samaji, ke buhao feng en-fuki, lopi wek e go versu Bremen, dabe bikam urbamusiker dar. Al suy dao, afte shao taim, lu vidi Shikaridoga, kel zai lagi on kamina e spiri gro, kom wan hu es fatigi-ney por lopi.

— Wel, way yu spiri tak, Kapter? — Asla kwesti.

— Ah, — Doga shwo, — por ke me es lao, fa-feble kada dey e bu mog pyu shikari, may masta yao kili me. Me he pai lopi wek fon lu, bat komo me gwin may pan nau? — Audi ba, — Asla shwo, — me zai go a Bremen, yao bi urbamusiker dar. Go ba kun me e en-zun musika toshi. Me baji luta, yu baji tambur.

Se sembli hao a Doga, li go for. Sun li vidi: Kota zai sidi on kamina, myen kwasi tri dey de pluving.

— Wel, kwo es problema, lao Barbakliner? — Asla kwesti. — Oni bu mog joi, wen oni sta tanto bade, — Kota jawabi. — Por ke me fa-lao e may dentas fa-tupe, e por ke me preferi sidi baken forna urli-yen kem shikari maus, may gin-masta yao mah-droni me. Me he lopi wek, bat me bu jan kwo zwo.

— Go ba kun nu a Bremen, yu samaji ya, kwo es hao nochamusika, also yu mog bikam urbamusiker. Kota opini, ke se es hao, go kun li. Poy tri wander go pas un korta, dar Koko zai sidi on geit e krai pa ol mogsa. — Way yu krai tanto lautem? — Asla shwo. — Kwo ye? — Me preshwo hao meteo, — Koko shwo, — bikos sedey es toy dey, wen nuy lubi-ney Bohmata he woshi kamisa-ki de Infanta-ki e yao suhisi it. Yedoh, por ke manya in semdi gasta lai, nopitishil gin-masta he shwo a kuker, ke ela yao chi me in sup manya. Also sey aksham me mus lusi kapa. Duran ke me haishi mog, me zai krai pa ol gorla.

— Audi ba, Rudkapa, — Asla shwo, — pyu hao ke yu go kun nu a Bremen. Yu ve findi koysa pyu hao kem morta kadalok. Yu hev hao vos, pa hunta nu mog musiki muy hao. Koko pri sey proposa, li oli char go for.

Li bu mog ateni Bremen pa un dey, lai in aksham inu shulin, yao tranochi dar. Asla e Doga en-lagi sub gran baum, Kota instali swa in branchas, e Koko pa baumsima, fo sta anchun.

Bifoo en-sonmi lu kan yoshi un ves sirkum, a oli char feng, e sembli-shem en-vidi dale agninka. Lu krai a suy kompaniones, ke sin duba blisem ye dom, bikos oni vidi luma.

Asla shwo: «Treba go adar, por ke hir asilum bu es hao». Doga adi: «Para osta kun idyen masu, me bu wud refusi sey-las». Also li en-go versu luma e sun vidi, ke it glimi pyu klarem. Shao-po-shao it bikam pyu e pyu gran, til ke fin-nem li lai a klarem lumisi-ney rauberdom.

Asla, kom zuy gran, blisifi a winda, kan inu. — Kwo yu vidi, Greynik? — Koko kwesti. — Kwo me vidi? — Asla jawabi. — Tabla kun hao chiwat e piwat, rauber sidi sirkum, muy santush.

— Se wud bi hao fo nu, — Koko shwo. — Ya, ya; magari nu bi dar! — Asla shwo. Animales fai konsilum, komo mah rauber go wek, e pa fin findi media. Asla pon avangambas on winda, Doga salti on suy bey, Kota klimbi on Doga, e fin-nem Koko flai uupar on kapa de Kota.

Afte se li begin, segun signal, ley musika: Asla brai, Doga wau-wau, Kota myao, e Koko kikiriki. Poy li mah swa lwo inu shamba tra winda, tak ke glas tintini.

Kun kraisa de dashat rauber ek-salti (li dumi, ke un fantom zai lai) e lopi wek inu shulin, gro-fobisi-ney.

Dan char kompanion en-sidi pa tabla e begin chi olo ke he resti, kwasi li he hungi char wik.

Wen li fini chi, li tushi luma e shuki somniplasa, kadawan segun suy natura e gusta.

Asla en-lagi on gubra, Doga pa dwar, Kota on forna bli warme pepla, e Koko en-sidi on uuparbalka. Li es fatigi-ney por longe dao e en-somni sun.

Wen midnocha pasi, rauber vidi fon dalem, ke luma in dom yok. Olo sembli trankwile, shefa shwo: «Nu bu he mus gei fobisi tanto gro», e komandi ke un rauber go inu dom e explori it.

Sendijen findi olo trankwile, go inu kukishamba, dabe mah-on luma. Dar lu vidi glimi-she, agnilik okos de Kota, dumi ke se es garme gual, sovi adar un sulfa-kibrit fo agnisi it. Bat Kota bu samaji joka, ek-salti inu suy fas, hisi e skrapi. Rauber en-fobi gro, lopi a bakdwar, bat Doga kel lagi dar ek-salti, ek-kusi luy gamba.

Lu lopi tra korta pas gubra, yoshi Asla gro-darbi lu bay bakgamba.

E Koko, jagisi-ney bay shum, krai fon uuparbalka: "Kikiriki!"

Rauber lopi pa fule kwaytaa a suy shefa, shwo: — Ah! Un nafra-ney jadugina sidi in dom. Ela fuki an me, skrapi may fas bay suy longe finga; bli dwar un man kun sikin stan, ta piki may gamba; in korta un swate monsta lagi, ta darbi me bay gro-stik;

e uuparen, on ruf, un judista sidi, ta krai: "Mah-lai ba kanalya hir a me!" Me lopi also kway wek. Depos sey taim rauber bu osi returni inu dom. E char Bremen musiker pri bi in it tanto gro, ke li bu yao chu. E muh de toy wan, kel rakonti se lastem, haishi bu es klosi-ney.